เอกสารแนบ 3

รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของบริษัท ฝาจีบ จำกัด(มหาชน) ประกอบด้วยกรรมการอิสระจำนวน 3
ท่าน ซึ่งไม่ได้เป็นผู้บริหารของบริษัทฯ เป็นผู้ทรงคุณวุฒิด้านบริหารธุรกิจ วิศวกรรม
บัญชีและการสอบบัญชี โดยมีนายดุสิต นนทะนาคร เป็นประธานกรรมการตรวจสอบ นายสาธิต
ชาญเชาวน์กุล และนางพิไล เปี่ยมพงศ์สานต์ เป็นกรรมการตรวจสอบ โดยมี นางสาววรรณพา
สมประสิทธิ์ เป็นเลขานุการคณะกรรมการตรวจสอบ และในการประชุมคณะกรรมการบริษัทฯ ครั้งที่
5/2555 เมื่อวันที่ 8 ธันวาคม 2554 ได้มีมติแต่งตั้ง นางพิไล เปี่ยมพงศ์สานต์
เป็นประธานกรรมการตรวจสอบ และแต่งตั้งนายพงษ์ภาณุ เศวตรุนทร์ เป็นกรรมการตรวจสอบ แทน
นายดุสิต นนทะนาคร

คณะกรรมการตรวจสอบได้ปฏิบัติหน้าที่ตามขอบเขต
หน้าที่และความรับผิดชอบที่ได้รับมอบหมายจากคณะกรรมการบริษัทฯ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย โดยในปี 2554
ได้จัดให้มีการประชุมคณะกรรมการตรวจสอบร่วมกับผู้บริหาร ผู้สอบบัญชีและผู้ตรวจสอบภายใน รวม
5 ครั้ง เพื่อพิจารณาประเด็นปัญหา แลกเปลี่ยนความคิดเห็น
รับฟังคำชี้แจงตลอดจนให้ข้อเสนอแนะที่เป็นประโยชน์ต่อการบริหารงานของบริษัทฯ
สรุปสาระสำคัญได้ดังนี้ :-

1.  การสอบทานระบบรายงานทางการเงิน สอบทานรายงานทางการเงินรายไตรมาส
    และรายงานทางการเงินประจำปี 2554 โดยสอบถามประเด็นปัญหา
    และรับฟังคำชี้แจงจากผู้สอบบัญชีในเรื่องความถูกต้องครบถ้วน
    เชื่อถือได้ของรายงานทางการเงินของบริษัทฯ ตลอดจนการเปิดเผยข้อมูลที่สำคัญอย่างเพียงพอ
    รวมทั้งรายการเปลี่ยนแปลงหลักเกณฑ์ทางบัญชีที่มีสาระสำคัญ คณะกรรมการตรวจสอบ
    มีความเห็นว่ารายงานทางการเงินของบริษัทฯ ถูกต้องตามที่ควรในสาระสำคัญ
    ตามหลักการบัญชีที่รับรองทั่วไป รวมทั้งมีการเปิดเผยข้อมูลใน
    งบการเงินอย่างเพียงพอและทันเวลา
    งบการเงินดังกล่าวที่ผู้สอบบัญชีได้สอบทานและตรวจสอบแล้วรายงานความเห็นแบบไม่มีเงื่อนไข

2.  การสอบทานระบบการควบคุมภายในและการตรวจสอบภายใน
    พิจารณารายงานผลการตรวจสอบภายใน และผลการประเมินระบบควบคุมภายใน
    เป็นประจำทุกไตรมาส รวมถึงการประเมินและวิเคราะห์ความเสี่ยงในกิจกรรมที่สำคัญ
    มีความเห็นว่าบริษัทฯ มีระบบการควบคุมภายในที่เพียงพอ เหมาะสมและมีประสิทธิผล
    ซึ่งสอดคล้องกับผู้สอบบัญชีว่าไม่พบประเด็นปัญหาหรือข้อบกพร่องที่เป็นสาระสำคัญ

3.  การสอบทานการกำกับดูแลกิจการที่ดี โดยสอบทานการปฏิบัติตามกฎหมาย
    ว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์แห่งประเทศไทย
    และกฎหมายที่เกี่ยวข้องกับธุรกิจของบริษัทฯ รวมถึงการปฏิบัติตามระเบียบข้อบังคับของบริษัทฯ
    มีความเห็นว่าบริษัทฯ ปฏิบัติสอดคล้องกับกฎหมาย
    ระเบียบและข้อกำหนดต่างๆที่เกี่ยวข้องด้วยดีอย่างต่อเนื่อง
    นอกจากนี้ยังได้สอบทานและให้ความเห็นการเข้าทำรายการที่เกี่ยวโยงกันของบริษัทฯ
    หรือรายการที่อาจมี ความขัดแย้งทางผลประโยชน์ ให้มีความถูกต้อง สมเหตุสมผล
    สอดคล้องกับข้อกำหนดของตลาดหลักทรัพย์แห่งประเทศไทย

4.  การพิจารณาเสนอแต่งตั้งผู้สอบบัญชีและค่าสอบบัญชีประจำปี 2555
    คณะกรรมการตรวจสอบได้พิจารณาผลการปฏิบัติงานของผู้สอบบัญชีจากบริษัท สำนักงาน เอินส์ท
    แอนด์ ยัง จำกัด มีความเห็นว่าเป็นผู้มีความเชี่ยวชาญในวิชาชีพ มีความเป็นอิสระ
    ปฏิบัติหน้าที่ได้เป็นอย่างดี มีประสิทธิภาพมาโดยตลอด จึงนำเสนอต่อคณะกรรมการบริษัทฯ
    เพื่อเสนอขออนุมัติจากที่ประชุมสามัญประจำปี แต่งตั้งให้นางสาวสุมาลี รีวราบัณฑิต
    ผู้สอบบัญชีรับอนุญาต เลขทะเบียน 3970 หรือนางสาวพิมพ์ใจ มานิตขจรกิจ
    ผู้สอบบัญชีรับอนุญาตเลขที่ 4521 หรือนางสาววิสสุตา จริยธนากร ผู้สอบบัญชีรับอนุญาตเลขที่
    3858 แห่งบริษัท สำนักงานเอินส์ท แอนด์ ยัง จำกัด เป็นผู้สอบบัญชีประจำปี 2555

5.  การกำกับดูแลงานตรวจสอบภายใน คณะกรรมการตรวจสอบได้พิจารณา
    สอบทานและอนุมัติแผนการตรวจสอบภายในประจำปี 2555
    โดยเน้นการประเมินระบบควบคุมภายใน
    การประเมินและวิเคราะห์ความเสี่ยงของกิจกรรมหลักในการดำเนินธุรกิจ
    ทั้งในส่วนที่เกี่ยวข้องกับการผลิตและสนับสนุนประสิทธิภาพการผลิต ได้แก่
    ระบบควบคุมการผลิตแผ่นพิมพ์ ระบบควบคุมต้นทุนอะไหล่เครื่องจักร ระบบงานวิจัยและพัฒนา
    งานบริการหลังการขาย เป็นต้น พร้อมกันนี้ได้สอบทานผลการตรวจสอบภายในและให้คำแนะนำ
    รวมถึงติดตามผลดำเนินการแก้ไขตามรายงานผลการตรวจสอบฯในประเด็นที่มีนัยสำคัญ
    เพื่อให้เกิดการกำกับดูแลกิจการที่ดีและมีการควบคุมภายในที่เพียงพอ

ในนามคณะกรรมการตรวจสอบ

[]

(นางพิไล เปี่ยมพงศ์สานต์)

ประธานกรรมการตรวจสอบ

10 กุมภาพันธ์ 2555